I går blev talsmanden for de medarbejdere hos restaurantkæde Letz Sushi, der kæmper for at få en overenskomst i hus, fyret. Begrundelsen var “groft illoyal adfærd.”

- Jeg var fuldstændig chokeret. Jeg troede ikke at der ville ske så dramatisk en drejning at de ville fyre mig, og jeg kan ikke se andet, end at det er på grund af mit organisationsarbejde, siger Ulrik Frost til Avisen.dk.

Som Avisen.dk beskrev forleden var den overenskomst, der skulle sikre de ansatte løn under sygdom og pension, næsten forhandlet på plads. Men forhandlingerne mellem medarbejdernes part 3F og Letz Sushi-indehaver Louise Ertman Baunsgaard brød sammen.

"Fuldstændig uhørt"

Ifølge Ulrik Frost har fyringen vakt harme blandt medarbejderne

"Mine kolleger er dybt chokerede over det, der er sket, og jeg har fået et hav af henvendelser om, at det er fuldstændig uhørt," siger Ulrik Frost, som er i fuld gang med at hverve medarbejdere til kampen for at få en overenskomt.

"Jeg vil kæmpe videre for ordentlige forhold på virksomheden trods fyringen," siger han.

3F har svaret tilbage med et krav om godtgørelse for uberettiget fyring og understreger, at kampen for en overenskomst fortsætter. Næstformand i 3F København, Lone Søgaard Nielsen, har til Fagbladet sagt, at hun i de 21 år hun har arbejdet i fagforeningen "aldrig har set noget lignende."

Skader virksomheden

Louise Ertman Baunsgaard kommer med følgende forklaring på fyringen til Avisen.dk:

"Jeg har været glad for samarbejdet med Ulrik som har været deltidsansat gennem mere end seks år. Ulrik blev opsagt på grund af illoyal adfærd. Jeg har stor respekt for Ulriks holdninger og hans organisationsarbejde, men flere gange har han desværre handlet på en måde, der direkte eller indirekte kan skade virksomheden og dens omdømme. Det er blandt andet sket i form af stærkt kritiske, skadelige og faktuelt forkerte opslag på sociale medier," lyder indehaverens forklaring.

3F har på vegne af 30 medarbejdere udsendt et nyt konfliktvarsel.





